ང་ཚོས་རིག་གནས་གསར་བརྗེ་ཆེན་པོའི་ནང་གི་ནོར་འཁྲུལ་གྱི་བྱེད་སྟངས་དེ་ཚོ་ཡོ་བསྲང་བྱས་ཏེ་སློབ་གྲྭ་བས་དགེ་རྒན་ལ་བརྩི་བཀུར་དང་།དགེ་རྒན་གྱིས་སློབ་གྲྭ་བར་གཅེས་སྐྱོང་བྱེད་དགོས་ཀྱི་རེད།དང་ཐོག་སློབ་གྲྭ་བས་བོད་ཡིག་ཡག་པོ་སྦྱོང་བའི་རྨང་གཞིའི་ཐོག་རྒྱ་ཡིག་དང་ཕྱི་རྒྱལ་གྱི་ཡི་གེ་ཡང་ཡག་པོ་སྦྱོང་བ་དང་ཆབས་གཅིགརྩིས་རིག་དང་དངོས་ཁམས་རིག་པ།རྫས་འགྱུར་རིག་པ་སོགས་ཡག་པོ་སྦྱངས་ཏེ་འཛམ་གླིང་ཐོག་གི་སྔོན་ཐོན་ཤེས་བྱ་ཁོང་དུ་ཆུད་པ་བྱེད་དགོས།སློབ་གྲྭ་བར་ཀུན་སྤྱོད་ཀྱི་སློབ་གསོ་བརྒྱབ་སྟེ་འབྱོར་ལྡན་གྲལ་རིམ་གྱི་རུལ་སུངས་བསམ་པ་དང་འཚོ་བ་སྐྱེལ་སྟངས་ཀྱི་བསླད་སྐྱོན་ཁྱད་བསད་ཀྱིས་དགེ་རྒན་ལ་བརྩི་བཀུར།རྒན་རབས་ལ་བརྩི་བཀུར།ཡོན་ཏན་ཅན་ལ་བརྩི་བཀུར་བཅས་བྱེད་རྒྱུའི་སློབ་གསོ་རྒྱག་རྒྱུར་དགེ་རྒན་ལ་འོས་འགན་ཆེན་པོ་ཡོད།ངའི་གོ་ཐོས་ལ་སློབ་གྲྭ་བར་ད་ལོ་དབྱར་ཀའི་གུང་གསེང་བཏང་སྐབས་ཆབ་མདོ་སློབ་འབྲིང་གི་སློབ་གྲྭ་བ་བུ་དང་བུ་མོ་དྲུག་བདུན་ཙམ།ཡང་ན་བཅུ་ལྷག་ཙམ་གྱིས་ཁྱིམ་ཚང་ལ་མ་བཤད་པར་རི་ལ་ཟ་ལས་བྱེད་པར་ཕྱིན་ནས་བྱ་བ་ཛ་རེ་ཛོ་རེ་ཁ་ཤས་བྱེད་ཀྱི་ཡོད་པ་རེད།ཕ་མས་ཁོ་ཚོ་རྙེད་ཀྱི་ཡོད་པ་མ་རེད།ཁོ་ཚོ་མར་ཡོང་རྗེས་ཕ་མས་སྐྱོན་བརྗོད་བྱས་པ་དེའི་ནང་བུ་མོ་གཅིག་ཁྱིམ་ཚང་ནས་བྲོས་བྱོལ་ཕྱིན་པ་རེད།སློང་གྲྭའི་དགེ་རྒན་ཁ་ཤས་ཀྱིས་སློབ་ཚན་འཚོགས་སྐབས་སློབ་གྲྭ་བར་སྦག་རྒྱག་རྒྱུ་བསླབ་པ་རེད།རྒྱལ་ཁབ་ནས་ཁྱོད་ལ་ནག་ཆང་ཤོ་སྦག་དེ་བསླབ་ཟེར་ནས་ཕོག་སྤྲད་པ་རེད་དམ།སློབ་གྲྭ་བར་བོད་ཡིག་མ་བསླབས་པ་དང་།སློབ་སྲོལ་སྡུག་པ།ཀུན་སྤྱོད་ཡག་པོ་མེད་པ་དེ་དག་ལ་མང་ཚོགས་ཀྱིས་བཟོད་སྒོམ་བྱེད་ཐབས་བྲལ་བའི་གནས་སུ་གྱུར།མང་ཚོགས་ཀྱིས་རང་ཉིད་ཀྱི་ཕྲུག་གུ་ཚོ་དགོན་པར་སྐྱེལ་བ་ལས་སློབ་གྲྭར་སྐྱེལ་འདོད་མེད་པའི་རྒྱུ་རྐྱེན་ནི་དགོན་པར་སྐྱེལ་ན་ཡི་གེ་དང་དཔེ་ཆ་སྦྱོང་ཤེས་པར་མ་ཟད།རེ་བའང་ནན་མོ་བྱེད་ཀྱི་ཡོད་པ་རེད།སློབ་གྲྭར་སྦྱོང་དགོས་ཡས་ཀྱི་ཡོན་ཏན་དེ་སྦྱང་མ་ཐུབ་པར་སྦག་རྒྱག་རྒྱུ་དང་།ཆང་འཐུང་རྒྱུ།བརྙན་འཕྲིན་ཚ་རེ་ཛོ་རེ་དེ་ཚོ་ལྟ་ཡི་ཡོད་པ་རེད།སློབ་གྲྭ་ནི་རྒྱུད་འཛིན་པ་གསོ་སྐྱོང་བྱེད་ས་ཞིག་ཡིན་པས་དེ་འདྲ་བྱས་ན་རྒྱུད་འཛིན་པ་ག་འདྲ་བྱེད་ཐུབ་བམ།